钦定古今图书集成/理学汇编/学行典/第207卷 > 徐恩
## 钦定古今图书集成/理学汇编/学行典/第207卷 > 徐恩

按《绍兴府志》：“徐恩，山阴人。家贫，不甚知书，而孝友出
天性。与兄文刈薪项里岭。日未午，一虎从丛篠中出，
噬文牙贯肩项。恩急顾，得一木棓，趋击虎数十下，噬
不可夺，则蹑文足，自后击之，虎乃释文走。恩度必复
来，于是曳文首，前向立，跨尸以待，且大呼曰：‘天乎！吾
于虎何仇？虎杀吾兄，天助我杀此虎复兄仇’。少选，虎”
迂行负上势，奔突而下。恩侧身承势横扼而挤之，虎
辄失足旁逸，若是者凡数四。邻族闻者，或匿林薄闲，
呼恩弃尸自脱。恩厉声曰：“汝能助助我，不能毋挠我。
今日断无弃兄理，我不与虎俱生矣。”虎欲施威，不得，
复奔突如前。垂至，则人立不动，亦若出奇设疑，意在
乘闲以逞者。恩直前批之，适中其鼻。虎创甚，始却步
徐行而去，然犹数回视焉。既而救者咸至，共舆尸以
归。恩力竭，病累月死。方恩病时，人有以义士誉之者，
恩怆然涕曰：“吾力止此，不能磔此虎以祭吾兄。吾乃
以是得众人誉，吾独何心哉！”邑大夫萧鸣风传其事
而为之赞。